Restorant fiċ-Ċina ħeġġeġ lill-klijenti jintiżnu qabel jidħlu jieklu
Imtella' Awwissu 16, 2020 - Aġġornata 16 Ta' Awwissu, 2020 8:27am Restorant fiċ-Ċina talab apoloġija wara li beda jħeġġeġ lin-nies jintiżnu qabel jidħlu fil-ħanut, biex imbagħad jagħtihom suġġerimenti għall-ikel skont il-piż tagħhom. Ir-restorant f'Changsha poġġa żewġ imwieżen kbar fid-daħla tal-bieb, bil-klijenti li setgħu jniżżlu app li ttihom suġġerimenti addattati għalihom mill-menu. Tpoġġew ukoll tabelli li jħeġġu lill-klijenti jlaqqtu l-platt. It-tmexxija tar-restorant qalet li ma kienet sfurzat lil ħadd biex jintiżen, u li kienet qed tikkontribwixxi għall-kampanja nazzjonali mnedija din il-ġimgħa kontra l-ħela tal-ikel. Meta nieda l-kampanja 'Laqqat il-platt', il-President taċ-Ċina Xi Jinping qal li l-ammont ta' ikel li qed jintrema fil-pajjiż huwa xokkanti. Wara din id-dikjarazzjoni l-assoċjazzjoni tal-catering f'Wuhan appellat lir-restorantiera biex jibdew jillimitaw l-ammont ta' platti li jservu lill-klijenti, fejn l-imwejjed iridu jordnaw platt inqas mill-ammont ta' persuni fil-grupp.